**ЕКОЛОГИЧЕН ПРОЕКТ „ВОДАТА Е ЖИВОТ, ПАЗЕТЕ Я ЧИСТА!“**

**В ЧЕТВЪРТИ КЛАС**

*Николина Атанасова Манчорова*

*старши учител в НУ “Васил Левски“, гр. Пазарджик,*

*E-mail:* [*ninam4@abv.bg*](mailto:ninam4@abv.bg)

*Екологичният проект „Водата е живот, пазете я чиста“ се реализира през месец март 2023 година. В него участват 22 ученици от 4. В клас. Разделя се на две основни направления: опознавателна и информативна. В опознавателните дейности учениците се запознават със свойствата на водата, нейната роля в нашия живот и нашата роля за опазването ѝ. В информативната дейност учениците представят пред своите съученици и децата от предучилищна възраст мерки за избягване на разхищението и замърсяването на водата.*

Водата на Земята съществува под различни форми – морета и океани, реки и езера, ледници, дъжд, сняг. На много места по света са достигнати критични нива на недостиг на прясна вода. Около 1/3 от населението на планетата изпитва постоянна нужда от вода. В България ситуацията с недостиг на вода също става все по – осезаема особено след зачестилите засушавания и наводнения. Страната ни е една от европейските страни с най – малък воден ресурс. Основните причини за недостига на сладка вода са непрекъснатото нарастване на потребностите от вода в следствие от бързото увеличаване на населението в глобален мащаб, прогресивното замърсяване на водоемите с промишлени, битови и други отпадни води. Интензивното развитие на отрасли, потребяващи големи количества вода, както и загубата на сладка вода в следствие от намаляване дебита на реките. За съжаление начинът, по който използваме и опазваме този ценен ресурс, оказва влияние не само върху нашето здраве, но и върху всички форми на живот, които зависят от водата. Замърсяването, прекомерната експлоатация, физическите промени във водните местообитания и изменението на климата продължават да компрометират качеството и количеството на водните ресурси. Като учител се стремя да намеря път към всяко дете, да го опозная, да открия талантите и проблемите му, да го подкрепя и насоча, да спечеля доверието му и това на неговите родители. За мен е важно и да изградя екип от своя клас, в спокойна и продуктивна среда. Екологичното възпитание на учениците е моя мисия. Днешните деца са изключително информирани, търсещи и питащи. Ние, учителите, сме тези, които трябва да насочим вниманието им към начините за опазването на природата. Затова ги насърчавам да си поставят високи цели и им помагам да повярват, че могат да ги постигнат. Опазването на водата е тема, която развълнува и провокира вниманието на моите четвъртокласници.

Задачи:

- Да се активира мисленето на учениците, така че да могат да участват във формулирането и събирането на идеи, както и да оценяват тези идеи, доколкото е възможно, като се вземе

предвид нивото им на обучение;

- Да предлагат действия и решения за правилното управление на водите;

- Да придобият умения за ангажиране с околната среда и информацията, която могат да

извлекат от материалите;

- Да развиват артистични умения чрез оползотворяване и развиване на съществуващи

знания и придобиване на нови знания, и с разнообразни изразителни средства;

- Да участват в сензорно-моторни игри, да се приобщят към ролевите игри, да се изразяват чрез дейности, включващи театрални постановки, визуални изкуства и литература.

Целите на проекта са:

* Учениците да се запознаят с ключовите екологични понятия и значимостта на водата;
* Да разберат връзката на водата с природата, на водата с тялото и на водата с климата;
* Да разберат начините за опазване и пестене на вода, както и връзката им с проблемите на замърсяването;
* Да развият положителни чувства към пестенето на вода, както и разбиране за трудностите, които то поражда;

Основните очаквани резултати от изпълнението на проекта са:

• Учениците да придобият отговорно поведение по отношение на околната среда, да предприемат действия за защита и опазване на водните ресурси и околната среда като цяло;

• Деца с отговорно поведение по отношение на околната среда, които, след като самите те са научили как да пестят водата, да развият чувствителност у родителите и съучениците си за важността на водата и начините за нейното пестеливо използване.

Опознавателно направление на проекта

Идеята за този проект възникна съвсем случайно, след една дискусия в часа по Човекът и природата. Учениците се запознаха с проблемите на водата: замърсяване и разхищаване. Останаха много разочаровани от стопанисването на водните ресурси и единодушно решиха, че трябва да допринесат с нещо за нейното опазване. Заедно със своите родители, и с моя помощ, учениците започнаха проучване и събиране на информационни материали. Те подготвиха няколко доклада и презентация по темата. Цялата събрана информация бе представена в един интересен бинарен урок по Английски език и Човекът и природата. Госпожа Гълъбинова, учител по английски език, показа на учениците интересни сайтове на английски език с екологична насоченост. Урокът завърши с интересна онлайн игра, в която учениците рециклираха отпадъците от една замърсена река.

Посетихме Регионалната здравна инспекция в гр. Пазарджик. Главен експерт госпожа Силвия Ветренска, родител на ученичка от класа, представи пред учениците изключително полезна презентация и насочи тяхното внимание към важността на питейната вода, опазването, достъпа и управлението на този жизненоважен ресурс. Най-интересно на децата бе в лабораторията за извършване на микробиологичен контрол на водата и козметиката. Те гледаха под микроскоп проби от вода. Госпожа Ветренска им показа уникални рисунки от микроби. Микробното изкуство или Агар арт са произведения, създадени чрез култивиране на бактерии, дрожди и микроскопични гъби. Те се събират с тампон, посяват се върху хранителна среда и след 24 до 48 часа прорастват и стават видими картини за нас. Учениците си тръгнаха с хубави подаръци-семенца на цвете в колба с мартеничка. Всички ние благодарим на д-р Савов, директор на РЗИ гр. Пазарджик и целия екип за топлото посрещане, за интересните и вълнуващи преживявания.

Информационно направление на проекта

Натрупаните знания за значението и опазването на водата решихме да предадем на по-малките ни приятели от група "Детелина" от ДГ "Слънчо", с учители г-жа Димова и г-жа Петкова. За да представим по интересен начин проблематиката, в часа по български език учениците съчиниха „Приказка за Водата“, раздадохме ролите, направихме много репетиции, подготвихме картички с правила за пестене на водата, и поканихме малчуганите. Четвъртокласниците представиха драматизацията на приказката, момичетата като "капки" танцуваха, а най-накрая всички заедно рисувахме морското дъно. „Детелинките“ поздравиха четвъртокласниците с песен, зададоха ни много гатанки и ни показаха, че макар и малки, знаят много за кръговрата на водата и нейното опазване. Малките сладури подариха на учениците много мил подарък - златна рибка, която отглеждаме с много любов.

Кулминацията на проекта се осъществи с няколко дейности на 22 март- Световния ден на водата. На този ден подготвихме специална изложба, с която искахме да насочим вниманието на всяко дете в училището да пази водата. Изложбата поставихме във фоайето на училището. Решихме момичетата да бъдат говорители на класа. Облечени като водни капки, те по интересен и вълнуващ начин рецитираха стихотворения, разказаха пред учениците от всеки клас на нашето училище за значението на водата и нейната жизненоважна роля за всички нас. Прочетоха молитвата на водната капка или как да пестим водата в училище и у дома. „Животът е във водата” – това е мотото на таблото, което учениците изработиха, посветено на Световния ден на водата, и с което изразиха своето отношение към нейното опазване. Колкото повече хора възприемат тази истина, толкова по-голям е шансът да станем по-добри стопани на Земята. Така началото на учебния ден се превърна в истински празник с много емоции и нови познания.

Водата не е търговски продукт, а наследство, което трябва да бъде ценено и опазвано. Водата е в основата на живота на Земята. Доброто качество на водите поддържа здрави екосистемите и води до подобряване човешкото благосъстояние – и обратното, лошото им качество вреди на околната среда и човечеството.

Използвани източници:

<https://d2ouvy59p0dg6k.cloudfront.net/downloads/wwf_every_drop_counts.pdf>

[https://blacksea-cbc.net/wp-content/uploads/2021/11/BSB142\_BioLEARN\_1b\_Water- The-Source-of-Life\_Participants-Booklet\_BG.pdf](https://blacksea-cbc.net/wp-content/uploads/2021/11/BSB142_BioLEARN_1b_Water-%20The-Source-of-Life_Participants-Booklet_BG.pdf)